Klima på Cuba
Store norske leksikon,Realfag,Meteorologi,Klima,Klima i verden
Cuba ligger rett sør for den nordlige vendesirkel, og tilhører den tropiske klimasonen. Temperaturene er høye hele året, og stiger fra nord til sør.
I hovedstaden Havanna er middeltemperaturen i den kaldeste måned 21 °C og i den varmeste 27 °C. I Santiago de Cuba på sørkysten er tilsvarende middeltall henholdsvis 24 °C og 28 °C. Landet er det meste av året under innflytelse av de østlige passatene, som bringer mesteparten av nedbøren. Om vinteren hersker nordøstpassaten som gir nedbør særlig til den østlige del av nordkysten. Fra mai blåser sørøstpassaten, slik at det på sørkysten er mest nedbør om sommeren.Det meste av øya får mer enn 1000 millimeter regn i året, bortsett fra fjellene, der nedbøren ofte er høyere enn 1800 millimeter, og gjennomgående regner det mest i perioden april–november. I Havanna er årlig nedbørmengde cirka 1300 millimeter, hvorav 940 millimeter faller i perioden mai–oktober.Øya hjemsøkes ofte av orkaner, som særlig rammer de østlige provinsene Oriente og Camagüey. Les mer i Store norske leksikon Cubas geografi Planteliv på Cuba Dyreliv på Cuba Eksterne lenker Detaljert klimainformasjon om Cuba hos Den meteorologiske verdensorganisasjonen